Па словах Р.С.Сідарэнка, праект педагагічных класаў з’яўляецца адным з перспектыўных праектаў Міністэрства адукацыі. “Мы ўдзячны педагагічнаму ўніверсітэту, які ўзяўся за няпростую справу аб’яднаць усю краіну, каб выбраць самых лепшых, самых адданых навучэнцаў, тых, хто пабудуе нашу будучыню, — будучых педагогаў, — адзначыла Раіса Станіславаўна. — Прафесія педагога самая шчаслівая, самая яркая і самая важная на Зямлі. Перад сустрэчай я праглядала матэрыялы, якія тычацца дзейнасці педагагічных класаў, і мне асабліва запомніўся відэаролік сярэдняй школы № 3 Ваўкавыска. Ваўкавыскія школьнікі сустракаліся з прадстаўнікамі розных прафесій. Прадстаўнік МНС гаварыў, што плюс яго прафесіі — у магчымасці праявіць рысы характару, якія ў звычайным жыцці не заўсёды могуць раскрыцца; работнік банка адзначыў, што галоўны плюс яго прафесіі — зносіны з людзьмі і магчымасць выкарыстання ІКТ; правізар падкрэсліў, што толькі добры чалавек можа працаваць у аптэцы, яго галоўная якасць — уменне любіць людзей; супрацоўнік міліцыі зазначыў, што галоўная перавага яго прафесіі — гэта калектыў. У прафесіі педагога ёсць усё гэта і яшчэ мноства іншых плюсоў”.